常父寄半夏
作者：孔平仲
朝代：宋

paragraphs: 齊州多半夏，採自鵲山陽。
纍纍圓且白，千里遠寄將。
新婦初解包，諸子喜若狂。
皆云已法製，無滑可以嘗。
大兒强占據，端坐斥四旁。
次女出其腋，一攫已半亡。
須臾被辛螫，棄餘不復藏。
競以手捫舌，啼噪滿中堂。
父至笑且驚，亟使啖以薑。
中宵方稍定，久此燈燭光。
大鈞播萬物，不擇窳與良。
虎掌出深谷，鳶頭蔽高岡。
春草善殺魚，野葛挽人腸。
各以類自播，敢問孰主張。
水玉名雖佳，神農錄之方。
其外則皎潔，其中慕堅剛。
奈何藴毒性，入口有所傷。
老兄好服食，似此亦可防。
急難我輩事，感惕成此章。